b'\n_START_ARTICLE_\nPotis\n_START_SECTION_\nIstorija\n_START_PARAGRAPH_\nVII\xe2\x80\x93VI a. pr. m. e. sand\xc5\xabroje Rionio \xc5\xbeiotyse \xc4\xafsik\xc5\xabr\xc4\x97 graik\xc5\xb3 kolonija Fasis. Tre\xc4\x8diojo Mitridato karo metu miest\xc4\x85 u\xc5\xbe\xc4\x97m\xc4\x97 Romos kariuomen\xc4\x97. XIV a. Genujie\xc4\x8diai \xc4\xafk\xc5\xabr\xc4\x97 neilgai gyvavusi\xc4\x85 prekybos faktorij\xc4\x85. 1578\xc2\xa0m. miest\xc4\x85 u\xc5\xbe\xc4\x97m\xc4\x97 Osman\xc5\xb3 imperija, \xc4\xaftvirtino j\xc4\xaf ir pavert\xc4\x97 savo forpostu Kaukaze. Miestas tapo dideliu verg\xc5\xb3 turgum. 1640\xc2\xa0m. susivienij\xc4\x99 vakar\xc5\xb3 Gruzijos kunigaik\xc5\xa1\xc4\x8diai atkovojo miest\xc4\x85. 1723\xc2\xa0m. jis v\xc4\x97l atiteko Osman\xc5\xb3 imperijai. 1770 ir 1771\xc2\xa0m. jungtin\xc4\x97s Rusijos ir Gruzijos paj\xc4\x97gos nes\xc4\x97kmingai band\xc4\x97 u\xc5\xbeimti miest\xc4\x85. 1806-1812 Rusijos-Turkijos karo metu, 1809\xc2\xa0m., Rusija u\xc5\xbe\xc4\x97m\xc4\x97 miest\xc4\x85, ta\xc4\x8diau Bukare\xc5\xa1to sutartimi tur\xc4\x97jo j\xc4\xaf gra\xc5\xbeinti. Po sekan\xc4\x8dio Rusijos-Turkijos karo Potis atiteko Rusijai._NEWLINE_Miestas priklaus\xc4\x97 Kutaisio gubernijai. 1858\xc2\xa0m. gavo uosto status\xc4\x85. Nuo 1863\xc2\xa0m. iki 1905\xc2\xa0m. buvo \xc4\xafrengtas modernus uostas. 1872\xc2\xa0m. gele\xc5\xbeinkelis sujung\xc4\x97 Pot\xc4\xaf su Tbilisiu. Miestas smarkiai i\xc5\xa1augo valdant merui Niko Nikoladzei, nuo 1894\xc2\xa0m. iki 1912\xc2\xa0m. Jam vadovaujant pastatytas teatras, katedra, dvi gimnazijos, elektrin\xc4\x97, naftos perdirbimo gamykla, spar\xc4\x8diai vystomas uostas ir kita. XX a. prad\xc5\xbeioje Potis jau buvo svarbus Juodosios j\xc5\xabros uostas, per kur\xc4\xaf buvo eksportuojama dauguma Grusijos mangano ir anglies._NEWLINE_1905-1907\xc2\xa0m. Rusijos revoliucijos metu, 1905\xc2\xa0m. gruod\xc4\xaf, Potyje vyko streikai ir barikad\xc5\xb3 m\xc5\xab\xc5\xa1iai. Rusijos pilietinio karo metu per Pot\xc4\xaf atvyko Vokietijos ir Britanijos karin\xc4\x97s ekspedicijos. 1918\xc2\xa0m. gegu\xc5\xbe\xc4\x97s 28 d. Potyje pasira\xc5\xa1yta preliminari sutartis d\xc4\x97l Gruzijos-Vokietijos s\xc4\x85jungos. 1921\xc2\xa0m. kovo 14 d. miest\xc4\x85 okupavo Tarybin\xc4\x97 armija._NEWLINE_Tarybiniais metais miestas toliau vyst\xc4\x97si kaip pramoninis ir karinis uostas. Nukent\xc4\x97jo 2008\xc2\xa0m. vykusio Gruzijos ir Rusijos karo metu.'